
RAPORT

asupra propunerii legislative pentru modificarea Ordonanţei de urgenţă a Guvernului nr.105 din 24 octombrie 2003 privind alocaţia familială complementară şi alocaţia de susţinere pentru familia monoparentală
1. În conformitate cu prevederile art.89 din Regulamentul Camerei Deputaţilor, cu modificările şi completările intervenite prin Hotărârea Camerei Deputaţilor nr.23/2003, Comisia pentru muncă şi protecţie socială a fost sesizată pentru dezbatere pe fond cu propunerea legislativă pentru modificarea Ordonanţei de urgenţă a Guvernului nr.105 din 24 octombrie 2003 privind alocaţia familială complementară şi alocaţia de susţinere pentru familia monoparentală, trimisă cu adresa nr.P.l.-X 243 din 21 aprilie 2004.

La întocmirea prezentului raport, Comisia a avut în vedere avizele primite de la Consiliul Legislativ şi Comisia pentru buget, finanţe şi bănci, precum şi punctul de vedere al Guvernului.

Propunerea legislativă are ca obiect de reglementare modificarea unor prevederi din Ordonanţa de urgenţă a Guvernului nr.105/2003 privind alocaţia familială complementară şi alocaţia de susţinere pentru familia monoparentală, în sensul majorării cuantumului sumelor acordate cu titlu de alocaţie familială complementară şi alocaţie de susţinere pentru familia monoparentală.
Comisia propune Plenului respingerea iniţiativei legislative întrucât articolul 12 din Ordonanţa de urgenţă a Guvernului nr.105/2003 prevede corectarea anuală a cuantumurilor alocaţiei familiale complementare şi a alocaţiei de susţinere pentru familia monoparentală, în funcţie de evoluţia preţurilor de consum, această corectare fiind aprobată prin hotărâre a Guvernului. 

De asemenea, principala critică exprimată în Expunerea de motive, cu privire la condiţiile pe care trebuie să le îndeplinească solicitanţii alocaţiilor, este nejustificată şi nu se regăseşte în textul propunerii de modificare, care vizează doar cuantumul celor două alocaţii.
2. Propunerea legislativă face parte din categoria legilor ordinare, conform prevederilor constituţionale, şi a fost respinsă de Senat în şedinţa din 15 aprilie 2004, cu respectarea prevederilor art.76 alin.(2) din Constituţie, republicată.

3. La lucrările comisiei au fost prezenţi 20 deputaţi, din totalul de 21 membri ai comisiei.

La dezbaterea propunerii legislative a participat ca invitat, în conformitate cu prevederile art.51 şi 52 din Regulamentul Camerei Deputaţilor, d-na Marta Ţărnea, Secretar de stat în cadrul Ministerului Muncii, Solidarităţii Sociale şi Familiei.
4. Propunerea legislativă, potrivit art.75 din Constituţie şi art.86 din Regulamentul Camerei Deputaţilor, este de competenţa decizională a Camerei Deputaţilor.

În urma dezbaterilor în şedinţa din 4 mai 2004, Comisia a propus respingerea iniţiativei legislative cu unanimitate de voturi.

